Diari Oficial de la Generalitat Valenciana


Sumari del DOGV 9969, del 30-10-2024 (2024/11568)

RESOLUCIÓ de 29 d’octubre de 2024, de la Direcció General d’Innovació, per la qual s’amplia el termini de justificació de la Resolució de 15 de maig de 2024, de la consellera d’Innovació, Indústria, Comerç i Turisme, per la qual es convoquen les ajudes a col·legis professionals, associacions empresarials i associacions professionals de la Comunitat Valenciana destinades a la realització d’accions de formació en matèria d’innovació disruptiva i intel·ligència artificial, establides en l’Orde 4/2023, de 22 de maig.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9969

Data del DOGV
:   30-10-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/11947

CVE
:   PQLL-O-6083-87192

Data del document
:   29-10-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

I. Mitjançant l’Orde 4/2023, de 22 de maig, de la Conselleria d’Innovació, Universitats, Ciència i Societat Digital, s’aproven les bases reguladores del procediment per a la concessió de subvencions a col·legis professionals, associacions empresarials i associacions professionals de la Comunitat Valenciana, destinades a la realització d’accions de formació en matèria d’innovació disruptiva i intel·ligència artificial (DOGV 9604, 26.05.2023),

L’article 20, «Termini i forma de justificació de les ajudes», establix en l’apartat 1: «La justificació de la subvenció es realitzarà de manera telemàtica a través del portal electrònic de la GVA i de conformitat amb el que s’establix en cada convocatòria. La documentació anirà dirigida a la direcció general amb competències en matèria d’avanç de la societat digital i es presentarà en el termini de dos mesos des de la realització del projecte. En el cas de projectes finalitzats a partir de l’1 de setembre, el termini màxim serà, en tot cas, fins al 31 d’octubre del corresponent exercici, i hauran d’estar tots els projectes realitzats i efectivament pagats en eixa data.»

II. Davant de les qüestions sorgides en la valoració dels projectes presentats, així com les dificultats tècniques esdevingudes en el si del procediment, i vistos els impediments en l’ús en què es veuen immerses les entitats beneficiàries per a complir el termini de justificacions de l’any 2024, esdevé necessària l’ampliació del termini previst en l’article 20 de l’Orde 4/2023, per la qual s’aproven les bases de referència.

III. Hi concorren les raons que preveu l’article 70 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, així com els articles 32 i 35 de la Llei 39/2015, d’1 d’octubre, del procediment administratiu comú de les administracions públiques, per a acordar d’ofici l’ampliació del termini per a la justificació d’estes ajudes.

IV. En virtut de la Resolució de 15 de maig de 2024, de la consellera d’Innovació, Indústria, Comerç i Turisme, per la qual es convoquen les ajudes a col·legis professionals, associacions empresarials i associacions professionals de la Comunitat Valenciana destinades a la realització d’accions de formació en matèria d’innovació disruptiva i intel·ligència artificial, per a l’exercici 2024, establides en l’Orde 4/2023, de 22 de maig, es faculta la persona que exercix la Direcció General d’Innovació per a dictar les resolucions necessàries per a l’aplicació i, per tant, el correcte desplegament de la convocatòria de referència.

Per a donar les màximes facilitats per a finalitzar les actuacions subvencionables i presentar la corresponent justificació i, d’esta manera, contribuir a l’eficàcia de la convocatòria,

RESOLC

*Primer*

Ampliar fins al 14 de novembre de 2024 el termini per a poder presentar la justificació de les ajudes articulades a través de l’Orde 4/2023, de 22 de maig, de la Conselleria d’Innovació, Universitats, Ciència i Societat Digital, per la qual s’aproven les bases reguladores del procediment per a la concessió de subvencions a col·legis professionals, associacions empresarials i associacions professionals de la Comunitat Valenciana, destinades a la realització d’accions de formació en matèria d’innovació disruptiva i intel·ligència artificial i convocades mitjançant la resolució de 15 de maig de 2024.

*Segon*

Publicar esta resolució en el *Diari Oficial de la Generalitat Valenciana*, de conformitat amb l’article 45.1 de la Llei 39/2015, d’1 d’octubre, del procediment administratiu comú de les administracions públiques.

*Tercer*

Contra la present resolució no s'hi podrà interposar cap recurs, de conformitat amb el que establix l’article 32.3 de la Llei 39/2015, d’1 d’octubre, del procediment administratiu comú de les administracions públiques.

  

Alacant, 29 d'octubre de 2024

Juan José Cortés Vélez

Director general d'innovació